DDS søger en kvinde til at være korpsets næste internationale kommissær (IC’er), da korpsets nuværende internationale kommissær (IC’er) stopper i efteråret 2019.

Vi leder efter korpsets næste IC’er allerede nu, fordi opgaven kræver en grundig introduktion. Korpsets kommende IC’er skal derfor være assistent for den nuværende IC’er fra foråret 2019 og frem til posten formelt overdrages i november 2019.

Det er en forudsætning for opgaven at du kan deltage på Europæisk spejderkonference i Kroatien fra den 24.-29. august 2019. Det er desuden en fordel at du kan deltage på IC Forum den 21.-24. februar 2019.

IC’erens opgaver er blandt andet:

At repræsentere DDS i Pigespejdernes Fællesråd Danmark (PFD) og derigennem påvirke Danmarks politik og strategi i forhold til det internationale spejderarbejde

At samarbejde med IC’erne fra De grønne Pigespejdere og Danske Baptisters Spejderkorps om drift af PFD og tilhørende udvalg

At understøtte DDS’ internationale strategi i samarbejde med DDS’ vice-IC’er, korpsrepræsentanter i fællesrådene og andre frivillige, herunder at formidle internationale tilbud til danske spejdere så flest muligt oplever andre kulturer, spejderkorps og spejdercentre.

At bidrage med informationer, synspunkter og viden til og fra WAGGGS og formidle disse til relevante aktører i DDS

At koordinere og fremme DDS’ relation og samarbejde med spejderkorps i udlandet i samarbejde med DDS’ vice-IC’er.

At repræsentere DDS ved internationale konferencer og møder, samt forberede og koordinere andre DDS’eres internationale repræsentationsopgaver.

Vi drømmer om en kommende IC’er, som:

Brænder for (og evt. har erfaring med) de internationale aspekter af spejderbevægelsen

ønsker at gøre en forskel for den internationale spejderbevægelse og styrke det internationale fokus i DDS

kan lide at tale om politik og strategi, og lægge langsigtede planer og følge dem til dørs

er diplomatisk anlagt og er god til at skabe netværk

kan tale og skrive engelsk – og gerne andre sprog

har forståelse for forskelle og ligheder i spejderarbejdet i forskellige korps og lande

kan og vil prioritere IC-opgaven som dit primære spejderengagement de næste tre-fire år

Som DDS’ WAGGGS IC’er samarbejder du med DDS vice-IC’er, korpsets repræsentanter i PFD og DSC (Danish Scout Council) og andre frivillige om det internationale spejderarbejde i DDS. Som IC’er er du en af korpsets repræsentanter i Pigespejdernes Fællesråd Danmark, hvor det tværkorpslige WAGGGS arbejde koordineres. Du vil få et tæt samarbejde med IC’erne for De grønne pigespejderes og Danske baptisters spejderkorps, om at koordinere og udvikle PFD’s arbejde i Danmark og i verden.

Du skal regne med ca. 10-15 timers spejderarbejde om ugen i snit, fordelt på aftenmøder, weekender, konferencer og kommunikation via mail og telefon.

Efter introduktionsperioden indstilles du til godkendelse som IC’er hos korpsledelsen. IC’eren godkendes for en tre-årig periode med mulighed for forlængelse et år ad gangen. Dog max. 6 år i alt.

Du kan læse mere om rollen som International Commissioner her:

Hvis du vil høre mere om opgaven er du velkommen til at kontakte vores nuværende IC’er Monica Lyby på (ic@dds.dk / 25882603) eller PFD-medlem Anne Lintrup (anne@lintrup.eu / 26191002)

For at blive taget i betragtning til opgaven skal du sende en ansøgning med dit spejder-cv og din motivation til ic@dds.dk senest den 30. januar 2019.

Hvad siger Monica om at være IC’er?

De oplevelser, jeg har fået som IC’er, vil jeg ikke være foruden. Det er oplevelser, som jeg altid vil huske og stolt tænke tilbage på. Det er oplevelser, som har gjort mig til den, jeg er i dag.

Som IC’er er jeg blevet udfordret, jeg har lært, jeg har udviklet mig og jeg har mødt fantastiske spejdere fra hele verden. Det er til tider hårdt og krævende at være IC’er, men oplevelserne og venskaberne er det hele værd.

Min vildeste oplevelse var verdenskonferencen i Indien i 2017. Vi opholdt os 5 døgn i dunkle mødelokaler, med alt for lidt søvn og næsten ingen frisk luft. Alligevel var jeg høj af lykke, da vi tog derfra. Aldrig har jeg oplevet en så stor samhørighed med spejdere fra hele verden, og en stolthed over, at vi sammen arbejder for en bedre verden. Det var enormt inspirerende og lærerigt at møde bl.a. spejderne fra Palæstina, som skaber normalitet for børn og unge i en kaotisk hverdag, og caribiske spejdere, som organiserede nødsheltere under oversvømmelserne i 2016.

Jeg har en klar oplevelse af, at jeg og mine kolleger fra de andre danske spejderkorps, har været med til at forme den internationale verdensspejderorganisation, ved at sætte fokus på emner som ungeinvolvering, demokrati og tillid. Det er vigtigt, at vi bidrager med det vi kan, til den internationale spejderbevægelse, men mindst lige så vigtigt at vi udfordrer os selv og lærer af spejdere fra hele verden, så vores danske spejderbevægelse kan udvikle sig.

Jeg ville ønske at endnu flere danske spejdere fik mulighed for at opleve, hvad den internationale spejderbevægelse har at byde på.